O slovenskom lekárovi pozri *Ivan Stodola (lekár).*

MUDr. **Ivan Stodola** (\* 10. marec 1888, Liptovský Mikuláš – † 26. marec 1977, Piešťany) bol slovenský lekár, dramatik a spisovateľ.

Životopis
---------

Narodil sa v rodine garbiarskeho majstra a mešťana a učiteľky. Vzdelanie získal v rodisku, Prešove, Kežmarku, neskôr medicínu na vysokej škole v Budapešti a Berlíne, titul získal v roku 1912. Pracoval ako lekár v Liptovskom Mikuláši, počas 1. svetovej vojny slúžil ako vojenský lekár, po vojne sa opäť vrátil do Liptovského Mikuláša. V roku 1933 sa stal krajinským zdravotným inšpektorom, v rokoch 1938 – 1939 pracoval na Ministerstve zdravotníctva v Prahe, od roku 1951 pracoval v Bratislave v Štátnom zdravotníckom ústave. Ako funkcionár *Ligy proti tuberkulóze* sa stal zakladateľom preventívneho zdravotníctva na Slovensku, v rokoch 1925 – 1944 bol redaktorom časopisu *Boj o zdravie*. V roku 1946 získal titul docenta sociálnej patológie.
V súčasnosti je na jeho počesť pomenovaná Liptovská nemocnica s poliklinikou MUDr. Ivana Stodolu v Liptovskom Mikuláši a ulica v Spišskej Novej Vsi a Piešťanoch.

Väznenie
--------

V roku 1951 bol komunistickým režimom protiprávne zatknutý. Po viac než roku ťažkej a krutej vyšetrovacej väzby bol odsúdený na osem rokov žalára za údajnú sabotáž a na konfiškáciu celého majetku. Podmienečne ho prepustili po dvoch rokoch, ktoré strávil v mnohých väzniciach v Česku i na Slovensku. O svojich zážitkoch z väzby napísal autobiografickú knihu *Smutné časy, smutný dom*.

Po prepustení a vyriešení základných existenčných otázok sa presťahoval do Piešťan, kde od roku 1954 žil ako dôchodca. V roku 1967 mu bol udelený titul národný umelec.

Tvorba
------

Už v detstve a tiež počas štúdií vyrastal v kultúrnom prostredí, kde sa často stretával s ochotníckym divadlom a zborovým spevom, čo ovplyvnilo i jeho vzťah k literatúre a neskôr i jeho vlastnú tvorbu. Písal najmä divadelné hry: komédie, tragédie a romantické historické hry. Jeho rozsiahle memoárové knihy tvoria žánrovo ucelené autobiografické rozprávanie o živote a spoločenských udalostiach. Jeho diela sa často uvádzali aj na divadelných scénach v Prahe či v zahraničí, ale tiež boli námetmi na rozhlasové relácie a televízne filmy.

Dielo
-----

### Komédie

* 1925 – *Voľby* (knižne vyšlo v roku 1926)
* 1925 – *Daňové pokonávanie* (knižne vyšlo v roku 1926)
* 1926 – *Náš pán minister*
* 1929 – *Čaj u pána senátora*
* 1931 – *Jožko Púčik a jeho kariéra*
* 1933 – *Cigánča*
* 1941 – *Keď jubilant plače*
* 1943 – *Mravci a svrčkovia*
* 1944 – *Komédia*

### Tragédie

* 1928 – *Bačova žena*

### Historické a romantické hry

* 1931 – *Kráľ Svätopluk*
* 1938 – *Veľkomožní páni*
* 1941 – *Marína Havranová* (knižne vyšlo v roku 1942)
* 1946 – *Básnik a smrť* (autor ju časom prepracoval a vydal v roku 1974 pod názvom *Zahučali hory*)
* 1948 – *Ján Pankrác*
* 1958 – *Pre sto toliarov*

### Ostatné dramatické diela

* 1928 – *Belasý encián* (knižne vyšlo v roku 1931)
* 1930 – *Posledná symfónia*
* 1935 – *Bankinghouse Khuvich and Comp.*

### Memoárové a autobiografické diela

* 1947 – *Bolo, ako bolo*
* 1968 – *Náš strýko Aurel*
* 1969 – *Smutné časy, smutný dom*
* 1972 – *Z každého rožka troška*
* 1977 – *V šľapajach Hippokrata*

### Malé knižné publikácie

* 1933 – *Z našej minulosti*
* 1947 – *Štvrťstoročné Železnô*
* 1965 – *Bolo ako bolo*

Iné projekty
------------

Commons
* Spolupracuj na Commons Commons ponúka multimediálne súbory na tému **Ivan Stodola**

Externé odkazy
--------------

* Záznam o pokrstení v evanjelickej matrike Liptovský Mikuláš

Autoritné údaje: * abART: 145545
* GND: 126451133
* ISNI: 0000 0000 8276 2367
* LCCN: nr88005223
* NK ČR: nlk20000088159
* SNK: 165384
* VIAF: 88560479
* WorldCat: lccn-nr88005223